Sagaing, Hti Jaik Mare Kahtawng Uphkang Salang Yawng Bungli Pru Mat
Chyum Munu Rev. Dr. Lahtaw Gum Se: “Ningtawn Ningla Ngang Grin Masha Tai Ga”
(Jinghpaw Shiga Dap, KNG, hta lai sai 2008, January praw 1, hta tang madun sai, Jinghpaw Chyum Hkawlik munu, Rev. Dr. Lahtaw Gum Se, a Shaning Ningnan Ramma Shatsam Mungga hpe 2020 Shaning Ningnan hta kalang bai tang madun dat ai lam re.)
Buga kata shara shagu, mungdan kata shara shagu, mungkan mungdan shara shagu bra chyam nga pra nga ai kashu kasha, Jinghpaw Wunpawng Ramma ni hpe (2008 ning a) Shaning Ningnan Shatsam Shiga shana dat mayu ai law.
Hpan Karai e masat shalat ladaw da ya ai mungkan prat, Hkristu a prat ladaw shaning langai mi lai di nna, shaning ningnan ladaw langai bai shang wa lu saga ai majaw kabu gara let asak aprat naw ram ai, amyu hte mungdan, shinggyim masha hte mungkan a myit mada shara ningbaw ningla maka rawng ai Ramma shayi shadang yawng, Hpan Madu hte rau ngwi pyaw hkam kaja nga myit ga, akyu hpyi garum ya ai.
Mungkan pinra mungdan shara shagu magam bungli amyu myu hte hpaji hparat amyu myu hte shakut shaja hkawm nga ai, Jinghpaw Wunpawng Amyusha Ramma ni hpe Numhtet Ga tsun jahta mayu ai lam amyu (3) myit dum lu ai. Dai gaw shingran (vision) hte seng ai lam re.
No.1 SHINGRAN
Lam langai ngu na hta, Ramma hkum shagu kanang nga, hpa baw galaw timung, tinang a asak hkrung lam hpe myit shingran madung tawn da nna shakut ga. Hebre masha ni a ga malai hta, “Shingran ga n nga yang, mung masha ni gumlu gumlang rai ma ai” (Ga Shagawp 29:18) nga ai. Myit shingran n nga ai wa gaw myit madung n rawng ai majaw kam mara rai nga nna, lachyum n pru ai hku hten za mat wa nga ai.
Jinghpaw Wunpawng Ramma ni gaw myit madung rawng ai, akri rawng ai, nli rawng ai hkrai rai ga. Masha amyu kaga ni hpaji chye ai zawn chye na hpe sha shakut ai, masha ni lu su ai zawn lu su na hpe sha shakut ai, masha ni hkik hkam ai zawn hkik hkam na hpe sha shakut ai gaw n ram ai. Masha hte bung shakut ai sha re majaw ”Ningtawn Ningla, Ngang Grin ai Masha” n tai lu na re. Ningtawn Ningla Myit Jasat hpe myit shingran madung tawn da nna, sadi sahka kang ka rai akyu hpyi let shakut hkawm nga ga.
No.2 SHINGRAN
Lam lahkawng ngu na hta, Ramma masha hkum shagu gaw mungkan shinggyim masha hkrai rai nga timung, amyu langai ngai hte seng ai amyu masha hkrai rai ga ai. Gara amyu hte mung n seng ai masha gaw n nga ai. Rusai (roisai) maka hku rai rai, tara lam hku rai rai, mung masa hku rai rai, htunghking dinghku masa hku rai rai, amyu langai ngai hte seng ai hkrai rai na re. Amyu langai ngai hta gaw sari rawng rawng shanglawm ra nga ai. Dai shaloi she Myit Shingran madung mai lu nga ai. Myit madung mung ngang ngang kang kang rai na rai nga ai.
Jinghpaw Wunpawng Ramma ni a matu gaw: Jinghpaw Wunpawng amyu Na a Amyu re. Jinghpaw Wunpawng amyusha a matu, Nang hpa baw manu dan na dawdan da nit ni? Na a sari gaw Jinghpaw Wunpawng a sari rai na re. Jinghpaw Wunpawng a sari mung Na a sari rai na re. Nang manu dan ai sari rawng yang, Na a Amyu Jinghpaw Wunpawng mung manu dan ai sari rawng wa na re.
No.3 SHINGRAN
Lam masum ngu na gaw, tinang a dai daw dai hpang buga a lam rai nga ai. Anhte Jinghpaw Wunpawng Amyu sha ni gaw mungkan masha mung rai nga ga ai hte maren, mungkan ting gaw anhte a nga shara rai nga ai. Rai timung, mungkan ting byak hkawm nna sha masha tai mai ai n rai. Hpan Karai gaw amyu langai ngai hpe mungdan langai ngai masat la shangun nna, masha langai ngai hpe buga lamu ga langai ngai madu la shangun nga ai. Jinghpaw Wunpawng Amyu sha ni laika lu ai, jawng lu ai, jawng lung chye ai kaw nna, mungkan shara shagu bungli hpan amyu myu hku nna du hkawm lu saga ai. Rai timung, anhte buga lamu ga n lu ai ni n rai ga ai.
Anhte Mungdaw mungdan nga ai, buga lamu ga lu ai ni rai nga ga ai. Dai ning gaw Jinghpaw Mungdaw lu masat la ai shaning (60) ning hpring ai Manau Poi kaba hpe 2008 ning January (5) kaw nna (11) ya du hkra, Shata Pru Manau Pa kaw Manau Poi kaba hku nna galaw na rai saga ai. Jinghpaw Mungdaw ngu ai anhte a buga lamu ga hpe anhte kade wa manu shadan jai lang lai wa saga ni? Du na prat shaning ni hta gara hku manu shadan jai lang na myit shingran lu nga ga ni?
Ramma ni hpe myit sumru shangun mayu ai law. Ndai prat gaw ”Software” sut hpe jai lang nna ngamu ngamai lam tam ra sai prat rai nga ai. Dai ”Software” shaw shapraw la lu ai ”Hardware” nhprang rai shaw kau ma wa nga saga ai. Hardware nhprang rai shaw kau ma mat jang “Software” kanang na n shaw lang lu sai majaw, hpaji chye ninglen matsan wa na tsang ra ga ai.
Hkai nmai nli naili hkai shatut nna, lusha shapraw lu ai lamu ga sau ni hpe mung ahkut kabai kau ma wa saga ai. Lamu ga hkraw mat jang hpa baw lusha shapraw nna asak hkrung na kun? Dai lam ni mahkra hpe chye hpajang na gaw Ramma ni a lit madung mung rai nga ai. Grai kam ai.
Jinghpaw Wunpawng Buga hpe kadai makawp maga na, kadai gaw sharawt na gaw prat ram ai Ramma ni a lit rai sai. Ya aten gaw sut masa hku nna yu yang, gat lawk sut masa (Market Economy) kaw nna, hpaji hpaga sut masa (Knowledge Economy) de rawt galai wa nga ai prat re majaw gaw grai lawan la nga ai. Chyoi Pra ai Chyum Laika hta hpaji hpaga chye ga na shadum da nga ai (Ga Shagawp 3:14).
“Ngai shu…Ngai sha Ramma ni e, Jinghpaw Wunpawng buga mungdaw mungdan hpe hpa baw hpaji ladat hte hpaga amyat tam nna sharawt gaw gap mat wa na lam myit shingran shaw lang saga ngu shatsam dat ai law…”
***Matsing: Sara Kaba Rev. Lahtaw Gum Se gaw Nawngnang Jinghpaw Wunpawng Chyum Hkawlik a jawngup hpe 1966-1992 ning laman galaw wa sai rai nna, dai hpang Jinghpaw Mungdaw Kahtawng Ningchyawng Sasana a Tingnyang-up magam lit hpe galaw gun hpai lai wa nna, 2018 ning April 14 ya shani, Madu Yesu hta yup pyaw mat wa sai re.)
kac_Latn kac_Latn kac_Latn kac_Latn kac_Latn kac_Latn twi_Latn kac_Latn kac_Latn twi_Latn kac_Latn kac_Latn twi_Latn kac_Latn kac_Latn kac_Latn kac_Latn kac_Latn kac_Latn kac_Latn